আগেই এমন সম্ভাবনা কথা বলেছেন প্রধানমন্ত্রী মোদী। বলেছেন অর্থমন্ত্রী জেটলি। সকলেরই আশঙ্ক ছিল প্রধানমন্ত্রী জন ধন প্রকল্পের ব্যাঙ্ক অ্যাকাউন্টে অতিরিক্ত টাকা জমতে পারে। এমন হলে আইনি সমস্যা হবে বলে হুঁশিয়ারিও দিয়েছেন প্রধানমন্ত্রী। কিন্তু প্রথম ১৩ দিনের হিসেবে দেখা যাচ্ছে আশঙ্কাকে সত্যি করে রাতারাতি বড়লোক হয়ে গিয়েছে গরিবের অ্যাকাউন্ট। 
জিরো ব্যালেন্স অ্যাকাউন্টে মাত্র ১৩ দিনে জমা পড়েছে ২১ হাজার কোটি টাকা। এটা গোটা দেশের হিসেব। সারা দেশে জন ধন প্রকল্পের অ্যাকউন্ট রয়েছে ২৫ কোটি ৫১ লক্ষ। এই অ্যাকাউন্টে প্রধানমন্ত্রী নোট বাতিলের ঘোষণা করার আগে মোট জমা ছিল ৪৫,৬৩৬ কোটি ৬১ লক্ষ টাকা। আর ৯ নভেম্বরের পরে মোট জমা টাকার পরিমাণ ৬৬ হাজার ৬৩৬ কোটি টাকা।
সূত্রের খবর, গরিবের অ্যাকাউন্টে টাকা জমা পড়ার পরিমাণে দেখা গিয়েছে সবার উপরে পশ্চিমবঙ্গ। এর পিছনেই রয়েছে কর্ণাটক।
দেশের প্রত্যেক পরিবারে কমপক্ষে একটি ব্যাঙ্ক অ্যাকাউন্ট যাতে থাকে তার জন্য মোদী সরকার এই প্রকল্প চালু করে। এই প্রকল্পের অ্যাকাউন্টের সঙ্গে গরিব মানুষের স্বাস্থ্য ও জীবন বিমার সুযোগও দিয়েছে কেন্দ্র। ২০১৪ সালের ২৮ অগস্ট এই প্রকল্প শুরু হয়। এই প্রকল্প ৫০ হাজার টাকার বেশি টাকা রাখাও যায় না। 
নোট বাতিলের পরেই আশঙ্কা করা হয়েছিল কালো টাকা সাদা করার জন্য এই সব অ্যাকাউন্ট ব্যবহার করা হতে পারে। কালো টাকার কারবারিরা গরিবদের লোভ দেখিয়ে অথবা প্রভাব খাটিয়ে তাদের টাকা জমা করতে বাধ্য করতে পারে। সেই আশঙ্কাই সত্যি হল। প্রাথমিকভাবে ব্যাঙ্ক কর্তারা মনে গরিবের অ্যাকাউন্ট এখন কালো টাকার পাহার জমছে। তবে এই অ্যাকাউন্টে হিসাব বহির্ভূত টাকা আসছে কিনা তা দেখার জন্য কেন্দ্র কী ব্যবস্থা নেবে বা পদক্ষেপ করবে তা এখনও পরিষ্কার নয়।